આજે મધ્યપ્રદેશના ઇન્દોરમાં યોજાયેલી ' મધ્યપ્રદેશ ગ્લોબલ ઇન્વેસ્ટર સમિટ ' માં બોલતા સમયે વડાપ્રધાન નરેન્દ્ર મોદીએ જણાવ્યું હતું કે અંદાજે 100 બિલિયન અમેરિકન ડોલર જેટલું વિદેશી મૂડી ભારતમાં રોકાણ કરવા માટે આપણા બારણે ટકોરા મારી રહી છે . આવા સમયે જે તે રાજ્ય પર નિર્ભર કરે છે કે તે આનો ફાયદો કેવી રીતે ઉઠાવે છે અને કેવી રીતે રોકાણ પોતાના રાજ્યમાં ખેંચી લાવે છે . વડાપ્રધાન મોદીએ ગ્લોબલ ઇન્વેસ્ટર્સ સમીટમાં જણાવ્યું હતું કે આપણે નાના ઉદ્યોગોનો વિકાસ કરીને દેશનો વિકાસ કરવો છે . કૃષિ માટે એક મોટું બજાર બનાવવાની જરૂર છે . સહયોગનો માર્ગ દેશને નવી દિશા બતાવશે . બધા સીએમ મારી સાથે મળીને કામ કરશે તો તેમના રાજયોનો પણ વિકાસ થશે . નરેન્દ્ર મોદીએ ' મેક ઇન ઇન્ડિયા ' ના સપનાને સાકાર કરવા પાસે - પાસે નહિ સાથે સાથે રહેવાનું હોવાનું જણાવ્યું છે . તેમણે જણાવ્યું કે જ્યાં સુધી હું વડાપ્રધાન છું ત્યાં સુધી દેશનું મસ્તક નમવા નહિ દઉં , દેશના વિકાસ માટે ટીમ ઇન્ડિયાનો નારો લગાવવામાં આવશે . તેમણે સ્પષ્ટ શબ્દોમાં જણાવ્યું કે દેશની તાકાત રાજયોના હાથમાં છે . મધ્ય પ્રદેશે દેશને નવી દિશા બતાવી છે . રાજયના વિકાસથી દેશ આગળ વધશે . દેશના વિકાસ માટે રાજયનો વિકાસ જરૂરી છે . પીએમ અને સીએમ સાથે મળીને કામ કરશે તો દેશનો વિકાસ થશે . આપણે આપણી ખરીદ શકિતને વધારવી પડશે . વડાપ્રધાન નરેન્દ્ર મોદી હરિયાણા અને મહારાષ્ટ્રની ચૂંટણીના પ્રચાર પ્રસારમાં વ્યસ્ત હોવા છતાં તેઓ આજે મધ્ય પ્રદેશમાં યોજાયેલી ઇન્વેસ્ટર સમીટમાં હાજર રહ્યા હતાં . આ સમીટમાં દેશના અગ્રણી ઉદ્યોગપતિઓ પણ જોવા મળ્યા હતા . અહીં નરેન્દ્ર મોદીએ રાજયોની કામગીરી , લઘુ ઉદ્યોગો અને સૌના સાથથી થતા વિકાસની વાત જણાવી હતી .